Kuhusu eneo katika kaskazini ya Sudan, tazama Nubia Wanuba ni makabila mbalimbali ya watu ambao wanaishi katika Milima ya Nuba kwenye jimbo la Kordofan Kusini nchini Sudan, karibu na mpaka wa Sudan Kusini. Wanuba wanajumuisha watu tofautitofauti wanaozungumza lugha tofauti. Makadirio ya idadi ya watu wanaoitwa Wanuba yanatofautiana sana; serikali ya Sudan ilikadiria kuwa walifikia milioni 2.07 mwaka wa 2003. Jina "Wanuba" lisichanganywe na "Wanubia" wa kaskazini mwa Sudan na kusini mwa Misri. Takriban asilimia 90 ya wakazi wa eneo la Milima ya Nuba ni Waafrika Weusi ambao ni wakulima wanaofuga pia. Watu wa Nuba wanaishi katika mojawapo ya maeneo ya mbali na yasiyofikika ya Sudan, chini ya Milima ya Nuba kwenye kusini ya Sudan. Eneo hilo la milima lilikuwa mahali pa kimbilio, likipokea watu wa lugha na malezi mbalimbali waliokuwa wakikimbia serikali dhalimu na wafanyabiashara ya utumwa. Idadi ya makabila ni takriban 50 wenye lugha zao zinazojumuishwa katika makundi 10 ya lugha. Asilimia 10 ya wakazi wa eneo ni wafugaji Waarabu wanaoitwa Wabaggara, pamoja na wafanyabiashara wachache Waarabu. Wanuba wengi huzungumza pia Kiarabu cha Sudan, lugha ya kawaida ya Sudan.